62022CO0198_INF
Ordonanța Curții (Camera a șasea) din 6 martie 2023 –Deutsche Bank (Înțelegere – Instrumente financiare derivate pe rata dobânzii în euro)
(Cauzele conexate C‑198/22 și C‑199/22)
„Trimitere preliminară – Articolul 99 din Regulamentul de procedură al Curții – Articolul 101 TFUE – Directiva 2014/104/UE – Articolul 10 – Domeniu de aplicare ratione temporis – Acțiuni în despăgubire în cazul încălcărilor dispozițiilor legislației în materie de concurență a Uniunii Europene – Termen de prescripție – Încălcare săvârșită înainte de intrarea în vigoare a directivei – Protecția consumatorilor”
1.
Concurență – Acțiuni în repararea prejudiciului cauzat de încălcări ale normelor de concurență – Directiva 2014/104 – Încălcare ce a încetat înainte de intrarea în vigoare a directivei – Termen de prescripție a acțiunii în reparație – Determinarea momentului de la care începe să curgă termenul – Aplicabilitatea dreptului național – Limite – Respectarea principiului efectivității – Termen de prescripție care nu poate începe să curgă decât după încetarea încălcării și cunoașterea de către persoana vătămată a informațiilor indispensabile pentru introducerea acțiunii – Calitatea de consumator a persoanei prejudiciate – Lipsa incidenței
(art. 101 TFUE; Directiva 2014/104 Parlamentului European și a Consiliului)
(a se vedea punctele 33-52 și dispozitiv 1)
2.
Concurență – Acțiuni în repararea prejudiciului cauzat de încălcări ale normelor de concurență – Directiva 2014/104 – Aplicare în timp – Dispoziții de drept material – Interdicție privind aplicarea retroactivă a reglementării naționale de transpunere – Dispoziții care nu sunt de drept material – Interdicție privind aplicarea reglementării naționale de transpunere unor acțiuni introduse înainte de 26 decembrie 2014
(Directiva 2014/104 a Parlamentului European și a Consiliului, art. 22)
(a se vedea punctele 58-61)
3.
Concurență – Acțiuni în repararea prejudiciului cauzat de încălcări ale normelor de concurență – Directiva 2014/104 – Aplicare în timp – Dispoziție care prevede un termen de prescripție a acțiunilor în reparație de cel puțin cinci ani – Dispoziție de drept material – Interdicție privind aplicarea retroactivă a reglementării naționale de transpunere
(Directiva 2014/104 a Parlamentului European și a Consiliului, art. 10 și 22)
(a se vedea punctele 63-69 și 72 și dispozitiv 1)
4.
Acte ale instituțiilor – Directive – Executare de către statele membre – Necesitatea de a asigura eficacitatea directivelor – Obligațiile instanțelor naționale – Obligația de interpretare conformă – Domeniu de aplicare – Interpretare contra legem a dreptului național – Excludere
[art. 4 alin. (3) TUE; art. 288 TFUE]
(a se vedea punctul 71)
Dispozitivul
1)
Articolul 101 TFUE și principiul efectivității trebuie interpretate în sensul că nu se opun unei reglementări naționale, astfel cum este interpretată de jurisprudența națională, potrivit căreia termenul de prescripție aplicabil unei acțiuni în despăgubire pentru o încălcare a dispozițiilor legislației în materie de concurență a Uniunii Europene introduse de un consumator începe să curgă din ziua publicării în Jurnalul Oficial al Uniunii Europene a rezumatului deciziei definitive a Comisiei Europene prin care această încălcare a fost constatată, din moment ce se poate considera în mod rezonabil că persoana vătămată a luat cunoștință despre elementele indispensabile care îi permiteau să introducă acțiunea în despăgubire la data acestei publicări.
2)
Articolul 10 alineatul (3) din Directiva 2014/104/UE a Parlamentului European și a Consiliului din 26 noiembrie 2014 privind anumite norme care guvernează acțiunile în despăgubire în temeiul dreptului intern în cazul încălcărilor dispozițiilor legislației în materie de concurență a statelor membre și a Uniunii Europene trebuie interpretat în sensul că intră în domeniul său de aplicare temporal o acțiune în despăgubire pentru o încălcare a legislației în materie de concurență care, deși privește o încălcare ce a încetat înainte de intrarea în vigoare a acestei directive, a fost introdusă după intrarea în vigoare a dispozițiilor care o transpun în dreptul național, în măsura în care termenul de prescripție aplicabil acestei acțiuni nu s‑a scurs înainte de data expirării termenului de transpunere a directivei menționate.